Virallinen lehti nro C 135 , 14/05/1999 s. 0112



KIRJALLINEN KYSYMYS P-2767/98 esittäjä(t): Antonios Trakatellis (PPE) komissiolle (7. syyskuuta 1998) Aihe: Koheesiorahasto: Thessalonikin jätevesien biologiseen käsittelyyn liittyvät hankkeet Hankkeet 194/09/61/010 ja 94/09/61/043, joiden otsikkoina ovat "Thessalonikin jätevesien biologisen käsittelyn laajentaminen ja toteuttaminen - Vaihe II" ja "Thessalonikin matkailualueen jätevesien käsittelylaitosten valmistuminen", on otettu koheesiorahastosta rahoitettavien hankkeiden joukkoon vuonna 1995. Komission tiedonannon(1) mukaan toiminnan on suunniteltu alkavan ensimmäisen hankkeen kohdalla vuonna 1999 ja toisen hankkeen olisi pitänyt valmistua 31. joulukuuta 1996. - Ottaen huomioon, että kreikkalaiset viranomaiset ilmoittivat toukokuussa 1997 komissiolle, että Thessalonikin jätevesien käsittelylaitosten rakentamiseen liittyvät työt on saatettu valmiiksi ja että näiden laitosten toiminta on kokeiluvaiheessa; - Ottaen huomioon, että hankkeen 194/09/61/010 yhteydessä kreikkalaiset viranomaiset ovat sitoutuneet laajentamaan viemäriverkkoa, yhdistämään teollisuusalueen viemäriverkkoon ja valvomaan teollisuusjätteiden laatua; - Ottaen huomioon, että Thermaikos-lahden puhdistukseen liittyvien hankkeiden valmistuminen on ehdottoman välttämätöntä merellisen ekosysteemin varjelemiseksi siltä, että siihen lasketaan päivittäin 150.000 kuutiometriä talouksien jätevesiä ja 60.000 kuutiometriä teollisuusjätteitä; - Missä vaiheessa hankkeiden rakentaminen on ja milloin niiden on suunniteltu valmistuvan? - Mikä on yhteisön rahoitusosuus ja mitä summia kullekin mainitulle hankkeelle on myönnetty tähän mennessä? - Onko hankkeiden valmistumisessa esiintynyt viivästymisiä ja jos on, mistä syistä? - Onko rakentamiseen liittyviä vaikeuksia ja puutteita ilmennyt ja jos on, mitä tällaisia vaikeuksia ja puutteita on todettu ja mitä toimenpiteitä tullaan toteuttamaan, jotta varmistettaisiin hankkeille osoitettujen varojen käyttäminen siihen, että ne saatetaan valmiiksi? - Mitkä niistä lisäsitoumuksista, jotka Kreikan hallitus on ottanut vastuulleen ja jotka liittyvät hankkeeseen 194/09/61/010, on täytetty? Komission jäsenen Monika Wulf-Mathiesinkomission puolesta antama vastaus (5. lokakuuta 1998) Thessalonikin matkailualueen jätevesien biologisten käsittelylaitosten valmistumista koskeva hanke valmistui määräajassa, ja laitokset ovat olleet toiminnassa helmikuusta 1997 lähtien. Yhteisön tuki hankkeelle on 2,7 miljoonaa ecua, mistä on maksettu 80 prosenttia. Loppusumma maksetaan Kreikan viranomaisten esitettyä sitä koskevan virallisen hakemuksen. Hanke "Thessalonikin jätevesien biologisen käsittelyn laajentaminen ja toteuttaminen - toinen vaihe" on työn alla. Tähän mennessä työstä on toteutettu viidesosa. Biologisia käsittelylaitoksia koskevista töistä on tehty 35 prosenttia. Lähitulevaisuudessa on mahdollista käsitellä yli 60 000 kuutiometrin jätevesimääriä vuorokaudessa. Vedenalaisen poistoviemärin rakentamisesta on toteutettu 15 prosenttia ja laitteiston parannustyöt on aloitettu. Kreikan viranomaisten mukaan työt saadaan päätökseen vuoden 1999 lopussa. Yhteisön hankkeelle myöntämä tuki on 59,3 miljoonaa ecua, mistä 13,8 miljoonaa ecua on maksettu ja 12,5 miljoonaa ecua maksetaan Kreikan viranomaisten hakemuksesta. Hankkeen rakentaminen on viivästynyt erilaisten rakennustöitä edeltävien välttämättömien selvitysten laatimisen vuoksi. komission tietoon ei ole tullut toistaiseksi mitään rakentamiseen liittyviä puutteita. Kreikan viranomaiset ovat sitoutuneet mm. siihen, että Thermaikosin lahden vesiä valvotaan tieteellisin ohjelmin, teollisuuden jätevesien tarkastuksia täydennetään tarpeen tullen ja viemäriverkoston hoitosuunnitelmasta järjestetään tarjouskilpailu mahdollisimman pian. Teollisuusalue yhdistetään järjestelmään sen jälkeen, kun toisen vaiheen laitokset on saatu valmiiksi. Silloin otetaan käyttöön teollisuuden jätevesien valvonta. (1) EYVL C 244, 22.8.1996.